ДыщэкIми къыхузэтегъэувыIакъым
«Спартак-Налшык» (Налшык) — «Черноморец» (Новороссийск) — 2:1 (2:0). Налшык. «Спартак» стадион. Гъатхэпэм и 31. ЦIыху 200 еплъащ.
Судьяхэр: Смирнов (Кисловодск), Харченкэ, Петров (тIури Астрахань щыщщ).
«Спартак-Налшык: Щоджэн, Лелюкаев, Тебэрды, Ольмезов, Абазэ, Мэшыкъуэ (Къурмэн, 90+3), Михайлов (Дэхъу, 66), Шаваев, Каркаев, Бацэ, Машэжь (Газаев, 71).
«Черноморец»: Швагирев, Ридель (Фулга, 81), Юдин, Кузнецов, Резников, Халваши (Ахмеджанов, 46), Кочубей, Миносян (Касьянов, 46), Чалый (Селемёнев, 83), Пономарёв (Бакай, 20), Бояринцев.
Топхэр дагъэкIащ: Мэшыкъуэм, 35 (1:0). Шаваевым, 38 (2:0). Бакай, 90 (2:1).
Дагъуэ къыхуащIащ Халваши, Бацэм, Мэшыкъуэм, Лелюкаевым.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм зэры- щIидзэжрэ псори хэзыгъащIэ «Спартак-Налшыкым» турнир таблицэм еплIанэ увыпIэм нэс зыщиIэтат икIи и ехъулIэныгъэхэм къыпищэну хьэзырт. АрщхьэкIэ щэбэт кIуам Къэбэрдей-Балъкъэрым и къалащхьэм къыщригъэблэгъа Новороссийск и «Черноморец»-ри хуэмыхухэм ящыщтэкъым, псом хуэмыдэу абы и тренер нэхъыщхьэу нэгъабэ и кIэухым ДыщэкI Хьэзрэт зэрагъэувыжрэ. Ди лъахэгъур а щIыпIэм хуабжьу щыцIэрыIуэщ. Аращ новороссийскдэсхэм яхэту джэгугъуэ нэхъыбэ дыдэ езыгъэкIуэкIамрэ нэхъыбэрэ я хьэрхуэ- рэгъухэм топ яхудэзыгъэкIамрэ. КъищынэмыщIауэ, ДыщэкIым и унафэм щIэту «Черноморец»-р къэралым и премьер-лигэм зэгуэрым кIуауэ щытащ икIи ехъулIэныгъэ иIэу абы хэтащ.
Мыгъэрей зэхьэзэхуэм зэрыщIидзэжрэ «Спартак-Налшыкым» хигъэщIа Мэхъэчкъалэ, Владикавказ, Нэзрэн я командэхэм нэхърэ Новороссийск къикIар хэпщIыкIыу нэхъ лъэщт. Абы зэхигъэкIын хуейт щIымахуэм ди республикэм щызэхуашэса щIалэщIэхэм я зэфIэкIыр здынэсыр. Зэхьэзэхуэм пашэныгъэр щызыIыгъ «Арма- вир»-м джэгугъуэ кIуам къыхигъэщIа «Черноморец»-ми тIэунейрэ зэкIэлъхьэужьу зэIущIэр иригъэхьыну зигъэхьэзыртэкъым. Абы къыхэкIыу зэхьэрхуэрэгъухэм хуэсакъыпэурэ ирагъэжьащ.
Япэ дакъикъэхэм къагъэлъэгъуащ хэгъэрейхэр нэхъ зэрыпсынщIэр. Топыр къазэрыIэрыхьэу абыхэм уафэхъуэпскIыу зрачырт икIи хьэщIэхэм я гъуащхьэхъумэ- хэр хуабжьу ягъэпIейтейрт. Новороссийск къикIахэм ди щIалэхэр зэрызэтраIыгъэфар сыхьэт ныкъуэкIэщ. Абы иужькIэ топитI зэкIэлъхьэужьу дагъэкIащ. ЯпэщIыкIэ, угловой къыхэта иужькIэ, Мэшыкъуэ Хьэчим щхьэкIэ лъэщу еуэри, бжыгъэр къызэIуихащ. Дакъикъищ фIэ- кIа дэмыкIауэ, Шаваев Магомед апхуэдизу Iэзэу штрафнойр игъэзэщIати, псоми топыр къыщалъэгъуар ар гъуэм дыхьауэщ.
2:0-у япэ зэрищам налшыкдэсхэр игъэсэбыращ. Нэрылъагъут абыхэм зи чэзу текIуэныгъэр зэрызыIэщIамыгъэкIынур. АрщхьэкIэ иужь дакъикъэхэм хьэщIэхэр къаруушхуэкIэ ипэкIэ кIуэтащ икIи «Спартак-Налшыкым» щыджэгухэмрэ абы къадэщIхэмрэ хуаб-жьу ягъэпIейтеящ.
90-нэ дакъикъэм Бакай бжыгъэр 2:1 ищIащ. Ди щIалэхэр абы Iэнкун игъэхъуащ икIи псоми я гъуэм зракъузылIэжащ. Джэгум къыщIагъуа дакъикъэ зыбжанэм «Черноморец»-р къаруушхуэкIэ ебгъэрыкIуащ, зы очко нэхъ мыхъуми къаригъэлыну хущIэкъуу. АрщхьэкIэ ди гъуащхьэхъумэхэмрэ гъуащхьэтет Щоджэн Борисрэ новороссийскдэсхэм апхуэдэ Iэмал иратакъым. Абы и фIыгъэкIэ джэгур 2:1-уэ хэгъэрейхэм я текIуэныгъэкIэ иухащ. Ар иджы еплIанэу зэкIэлъхьэужьщ!
КъыщIагъуа дакъикъэхэм зэрызамыхъумэжыфам и зэранкIэ зэхьэзэхуэм пашэныгъэр щаIэщIэкIащ «IэфIыпсым» и футболистхэм. Ставрополь 1:0-у щытекIуэу джэгум хухаха зэманыр зэфIэкIащ. АрщхьэкIэ судьям къыщIигъуа дакъикъитхур щиух дыдэм хэгъэрейхэм бжыгъэр зэхуэдэ ящIыжащ — 1:1. IэфIыпсдэсхэм яфIэкIуэда а очкоитIым мыхьэнэшхуэ иIэнкIэ хъунущ япэ увыпIэр къэзыхьар щызэхагъэкIкIэ. Абы щыгъуэми «Армавир»-ри «IэфIыпсри» иджыри Налшык къэкIуэн хуейщ икIи Къэбэрдей-Балъкъэрым и къалащхьэм зэрыщыджэгум елъытауэ щытыфынущ я Iуэхухэр икIэм-икIэжым зэрыхъунур.
Иджы фыщыдгъэгъуэзэнщ Урысей Федерацэм футболымкIэ и етIуанэ дивизионым и «Ипщэ» гупым иужьу щызэхэта джэгугъуэм кърикIуа бжыгъэхэм: «Динамо-Ставрополь» (Ставрополь) — «IэфIыпс» (IэфIыпс) — 1:1, «Биолог-Новокубанск» (Прогресс) — «Мэшыкъуэ-КМВ» (Псыхуабэ) — 0:2, «Ангушт» (Нэзрэн) — СКА (Дон Iус Ростов) — 1:2, «Легион Динамо» (Мэхъэчкъалэ) — «Дружба» (Мейкъуапэ) — 0:1, «Академия» (Дон Iус Ростов) — «Армавир» (Армавир) — 1:3, «Чайка» (Песчанокопское) — «Анжи-2» (Мэхъэчкъалэ) — 5:0. «Спартак-Владикавказ» (Владикавказ) — «Краснодар-2» (Краснодар) зэIущIэр ягъэIэпхъуащ.
КъыкIэлъыкIуэ джэгугъуэр пщэдей зэхэтынущ. Дон Iус Ростов къалэм ди щIалэхэр щаIущIэнущ щIыпIэ СКА командэм.
Жыласэ Заурбэч.
